**Az Országos Kompetenciamérés intézményi eredményeinek összehasonlító elemzése és a tanulói teljesítmények növelésének lehetőségei**

1. **Az Országos Kompetenciamérés eredményeinek elemzése (2013-2016)**

A Kecskeméti Katona József Gimnázium tanulói a tantervi követelményeket magas szinten teljesítik, ezt bizonyítják a kiemelkedő felsőoktatási felvételi eredmények és a tanulmányi versenyeken elért eredmények. **Iskolánk tanulói messze az országos átlag felett teljesítenek a kompetenciamérések során** **is.** A következőkben a 2013-2016 közötti négy mérés eredményeit vizsgáljuk.

**Eredmények** - **évfolyamok és mérési területek szerint**

Az elmúlt négy év kompetenciaméréseinek eredményeit az *1.* és a *2. táblázatban* foglaltuk össze.

Minden mérés során – a 8. és a 10. évfolyamon is - **mintegy 200 ponttal az országos átlag felett teljesítettünk**, mindkét kompetenciaterületen. Az adatokbóllátható az is, hogy az intézményi eredményeink – a 200 pontnyi különbség megtartásával – általában együtt mozognak az országos átlagokkal: ha az országos átlag valamely évben jelentősen változott pozitív vagy negatív irányba, akkor a miénk is (*1. táblázat*). Az elmúlt négy évet együtt vizsgálva látható egyenletes, jó teljesítményünk (*1. ábra*).

Eredményeink alapján az intézmények rangsorában kiemelkedő helyet foglalunk el, akár a képzési típus, akár az évfolyam szerint végzünk összehasonlítást.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| *1. táblázat: Évenkénti átlageredmények (intézményi és országos)* | | | | | | | | | |
| **mérési terület** | **évf.** | **2013** | | **2014** | | **2015** | | **2016** | |
| intézm. | orsz. | intézm. | orsz. | intézm. | orsz. | intézm. | orsz. |
| **matematika** | **8.** | 1814 | 1620 | 1808 | 1617 | 1786 | 1618 | 1791 | 1597 |
| **10.** | 1836 | 1640 | 1846 | 1631 | 1864 | 1645 | 1864 | 1641 |
| **szövegértés** | **8.** | 1722 | 1555 | 1732 | 1557 | 1776 | 1567 | 1764 | 1568 |
| **10.** | 1825 | 1620 | 1817 | 1597 | 1803 | 1601 | 1797 | 1610 |

|  |  |  |  |  |  |
| --- | --- | --- | --- | --- | --- |
| *2. táblázat: Az intézményi átlag eltérése az országos átlagtól* | | | | | |
| **mérési terület** | **évf.** | **2013** | **2014** | **2015** | **2016** |
|
| **matematika** | **8.** | 194 | 191 | 168 | 194 |
| **10.** | 194 | 215 | 219 | 223 |
| **szövegértés** | **8.** | 167 | 175 | 209 | 196 |
| **10.** | 205 | 220 | 202 | 187 |

A **8. évfolyamos matematika eredményeink** országos átlagtól való pozitív eltérésének mértéke 2016-ban jelentősen (majdnem 20%-kal) nőtt a 2015-ös eredményhez képest. Ez a különbség 2015-ben volt a legkevesebb, 168 pont. A további javulás érdekében fokozottan figyelnünk kell arra, hogy az évfolyam tanulóinak matematikai kompetenciái a 10. évfolyam végére még tovább fejlődjenek.

*1. ábra: Az intézményi eredmények évenkénti alakulása*

Az 1. ábra jól mutatja, hogy **2013-2015. közötti időszakban két területen sikerült látványosan javulnunk: a 8. évfolyamos szövegértésben és a 10. évfolyamos matematikában**. 2016-ban sikerült tartani az elért szép eredményeket. A 8. évfolyamos matematikában és a 10. évfolyamos szövegértésben is az országos átlaggal együtt mozogtak eredményeink, az elért pontszámok magasabbak, mint amit a tanulók előző kompetenciamérése alapján várni lehetett, **jelentős az iskolánk által hozzáadott érték**.

Az elmúlt négy évet vizsgálva iskolánkban a 8. évfolyamos szövegértés jelentős javulást mutat, messze megelőzve az országos átlag kismértékű javulását. ***A korábbi években megfogalmazott célkitűzéseink tehát megvalósultak, a korábban gyengébbnek mutatkozó területen jelentős fejlődést értünk el.***

1. *ábra: A 8. évfolyam intézményi eredmény és országos átlag szövegértésből*

Az Arany János Tehetséggondozó Programban a 2016. évi mérés idején nem voltak 10. évfolyamos tanulóink, az újraindított matematika tagozat pedig már részt vett a kompetenciamérésben. Valószínűleg ez a két tény is közrejátszik a 10. évfolyam kiemelkedően szép matematika eredményeiben.

**Összefoglalva:** az elmúlt négy év kompetenciamérésein iskolánk tanulói egyenletesen, magas színvonalon teljesítettek. **Erősségünknek tűnik** a 10. évfolyamos matematika és a 8. évfolyamos szövegértés. **Javítani szeretnénk** eredményeinket a10. évfolyam szövegértési és a 8. évfolyam matematikai kompetenciái terén.

**Képzési formák szerinti eredmények**

A **matematika eredményeket** a képzési formák szerint vizsgálva kis ingadozás tapasztalható, jelentősebb változás a 4 évfolyamos tanulók esetében figyelhető meg (*3. ábra*). A 6 évfolyamos képzés eredményei a 10. évfolyamon továbbra is kiemelkedően jók, ami a négy éves tanulási folyamat eredményességére utal. A 4 évfolyamos 10. osztályosok viszont gyakorlatilag utolérték a 6 évfolyamos társaikat. A 4 évfolyamos matematika eredmények a legelső kompetenciamérések óta általában kicsit gyengébbek voltak, valószínűleg a beiskolázás sikerességétől, elsősorban az Arany János Tehetséggondozó Programba kerülő tanulók képességeitől függően. 2016-ban viszont nem volt 10. évfolyamos AJTP-s tanulónk, a matematika tagozatosok pedig először vehettek részt nálunk kompetenciamérésben. Azt véljük, hogy az országosan is kiemelkedő eredmény főként ennek köszönhető.

A 8. évfolyamosok matematika eredményeinek alakulása összhangban van az országos átlag alakulásával (ld.: 1. és 2. táblázat).

*3. ábra: A matematika eredmények képzési formák és évfolyamok szerint*

A **szövegértést** tekintve örömteli, hogy a 8. évfolyam eredményei jelentősen javultak. Korábban ezen a területen gyengébbnek mutatkoztunk. A 6 évfolyamos képzésben részt vevő 10. osztályosok szövegértési eredményei kissé romlani látszanak (az országos trenddel sajnos összhangban), a 4 évfolyamos képzés eredményeiben nem észlelhető tendencia (*4. ábra*).

*4. ábra: A szövegértés eredmények képzési formák és évfolyamok szerint*

**Az átlageredmények és a várt eredmények összehasonlítása, az alapszint alatt teljesítők**

A 2013. és 2016. közötti kompetenciamérések alapján megállapítható, hogy a tanulók átlageredménye szignifikánsan jobb, vagy legalább annyi, mint a **korábbi mérések** illetve a **CSH-index alapján** várt eredmény. Különösen a 10. évfolyamon matematikából sikerült messze túlszárnyalni a várt eredményeket. A *3. táblázatban* foglaljuk össze a 2016. évi kompetenciamérés eredményeit a tanulók korábbi eredményei és a CSH-index tükrében.

*3. táblázat: Az átlageredmények összehasonlítása a várt eredménnyel (2016)*

|  |  |  |  |  |  |  |
| --- | --- | --- | --- | --- | --- | --- |
|  | 8. évfolyam | | 10. évfolyam | | | |
| matematika | szövegértés | matematika | | szövegértés | |
| 6 évf. | 4 évf. | 6 évf. | 4 évf. |
| átlageredmény | 1791 | 1764 | 1868 | 1861 | 1797 | 1797 |
| a várható eredmény a tanulók korábbi eredményei alapján korábbi | *nincs adat* | *nincs adat* | 1860 | 1854 | 1796 | 1829 |
| a várható eredmény a CSH-index alapján | *nincs adat* | *nincs adat* | 1801 | 1790 | 1775 | 1763 |

A kompetenciamérések fontos eleme az **alapszint (4. képességszint) alatt teljesítő tanulók aránya**. Ez a mi iskolánkban általában nagyon alacsony szám, képzési típusonként vizsgálva 0-5 %, míg az országos átlag 30-40%. 2016-ban matematikából a 8. és a 10. évfolyamon is 2 olyan tanuló volt, aki csak a 3. képességszintet érte el. Szövegértésben ezek a számok 3, illetve 2 tanuló voltak. Ezek nagyon kis számok, de az érintett tanulók felkutatásával, egyéni fejlesztésével képességeiken javítani kell az érintett tanulók képességein. Fontos kideríteni, hogy a szövegértési és a matematikai kompetenciák alacsony szintje együttesen jelenik-e meg egy-egy tanuló esetében. Örömteli, hogy tanulóink 16-20 %-a a legmagasabb, vagyis a 7. képességszintet teljesítette. Ez az arány minden iskolatípus szerinti összevetésben az országos átlag fölé emel minket.

1. **Intézkedési terv a kompetenciamérés eredményeinek javítására**
2. Iskolánkban továbbra is a gyermekközpontú tehetséggondozásra, a gyermekek személyiségének és képességeinek fejlesztésére helyezzük a hangsúlyt. A tanítási órákon az eddigieknél is jobban törekszünk arra, hogy a tanulók matematikai eszköztudása és szövegértési képességei javuljanak, hogy a hétköznapi életben alkalmazható tudásuk fejlődjön.
3. A tanulói azonosítók alapján megkeressük azokat a tanulókat, illetve azokat a tanulócsoportokat, akik a kompetenciamérés során gyengébben teljesítettek, valamint azokat, akiknek a teljesítménye visszaesett. A lemaradóknak, az átlag alatt teljesítő 8. évfolyamosoknak felzárkóztató foglalkozásokat szervezünk. A 10. évfolyam gyengén teljesítő tanulói számára érettségire felkészítő felzárkóztató foglalkozásokat szervezünk matematikából.
4. A 7. évfolyamtól továbbra is kiemelkedően fontosnak tekintjük a szövegértési képességek javítását. A szövegértésnek jelentős szerepe van a matematika feladatok értelmezésében, megoldásában is. Így a szövegértés képességének fejlettsége befolyásolja a matematika, sőt az összes többi tantárgy esetén is a tanulás eredményességét.
5. Az eddigieknél is fokozottabban törekszünk arra, hogy a tanulók és szüleik is megértsék a kompetenciamérés fontosságát, jelentőségét az oktatási folyamatban. Osztályfőnöki, szaktárgyi órákon és szülői értekezleteken is az eddiginél nagyobb teret szentelünk a mérés eredményeinek értelmezésére, fontosságára. A helyi tantervbe, a tanmenetbe, az óratervekbe is több olyan elemet építünk be, amelyek elősegítik, hogy a kompetenciaméréseken továbbra is eredményesek, sőt ha lehet, még eredményesebbek lehessünk.

Kecskemét, 2017. június 19.